SET ปิดพุ่ง 22 จุด ขานรับผลประชุมเฟด หนุน “ฟันด์โฟลว์” ไหลเข้า คาดพรุ่งนี้ชะลอตัว
SET ปิดพุ่ง 22 จุด ขานรับผลประชุมเฟดที่ออกมาตามคาด หนุน “ฟันด์โฟลว์” ไหลเข้าสินทรัพย์เสี่ยง รวมถึงหุ้นด้วย พรุ่งนี้ตลาดฯคงจะเริ่มชะลอหลังขึ้นแรงวันนี้ พร้อมให้แนวรับ 1,630-1,620 แนวต้าน 1,650-1,660 จุด
16 ธ.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวขึ้นได้ดีตามตลาดหุ้นทั่วโลก โดยตลาดหุ้นในภูมิภาคเอเชียต่างเคลื่อนไหวในแดนบวก ตามตลาดสหรัฐฯที่ปรับตัวขึ้น รวมถึงตลาดในยุโรปเทรดบ่ายนี้ก็บวกได้ดี กว่า 1% ตอบรับผลประชุมธนาคารกลางสหรัฐฯ (เฟด) ที่ออกมาตามที่คาดไว้ ทั้งการเร่งปรับลด QE และการจะปรับขึ้นอัตราดอกเบี้ยนโยบาย ส่งผลให้ Fund Flow ไหลเข้าสินทรัพย์เสี่ยง รวมถึงหุ้นด้วย ซึ่งคาดว่าบ้านเราวันนี้นักลงทุนต่างชาติ และกองทุน น่าจะซื้อสุทธิ
อย่างไรก็ดียังต้องติดตามผลการประชุมธนาคารกลางยุโรป (ECB), ธนาคารกลางอังกฤษ (BoE) และธนาคารกลางญี่ปุ่น (BOJ) ต่อไป ส่วนบ้านเราให้ติดตามการประชุมคณะกรรมการนโยบายการเงิน (กนง.)ในสัปดาห์หน้า และติดตามสถานการณ์การแพร่ระบาดไวรัสโควิดสายพันธุ์โอมิครอนในยุโรป ส่วนบ้านเราก็ติดตามสถานการณ์การระบาดช่วงปีใหม่
สำหรับแนวโน้มการลงทุนในวันพรุ่งนี้ (17 ธ.ค.) นายวีระวัฒน์ กล่าวว่า ตลาดฯคงจะเริ่มชะลอหลังจากที่ขึ้นไปมากในวันนี้ พร้อมให้แนวรับ 1,630-1,620 จุด ส่วนแนวต้าน 1,650-1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
EA มูลค่าการซื้อขาย 6,893.48 ล้านบาท ปิดที่ 98.00 บาท เพิ่มขึ้น 13.00 บาท
KBANK มูลค่าการซื้อขาย 4,957.94 ล้านบาท ปิดที่ 143.00 บาท เพิ่มขึ้น 4.50 บาท
SCB มูลค่าการซื้อขาย 2,548.20 ล้านบาท ปิดที่ 128.00 บาท เพิ่มขึ้น 4.00 บาท
GULF มูลค่าการซื้อขาย 2,433.03 ล้านบาท ปิดที่ 42.75 บาท เพิ่มขึ้น 1.75 บาท
GPSC มูลค่าการซื้อขาย 2,400.53 ล้านบาท ปิดที่ 77.00 บาท เพิ่มขึ้น 2.50 บาท